মদন মিত্রের জামিনের আবেদন খারিজ হয়ে গেল। সারদা মামলায় জামিন হল না রাজ্যের ক্রীড়া- পরিবহণ মন্ত্রী মদন মিত্রের। জামিনের আবেদন খারিজ হল নগর দায়েরা আদালতে।
 ওয়েব ডেস্ক: জামিন হল না মদন মিত্রর। নগর দায়রা আদালতে খারিজ হয়ে গেল মন্ত্রীর জামিনের আর্জি। সৃঞ্জয় বসু, দেবব্রত সরকার, রজত মজুমদাররা জামিন পেয়ে গেলেও তিনি কেন জামিন পাচ্ছেন না? সিবিআই জামিন আটকাতে চাইছে, কিন্তু চার্জশিটে নতুন কোনও তথ্য তারা দিতে পারছে না। জামিনের পক্ষে আদালতে এমনই সওয়াল করেন মদন মিত্রর আইনজীবী। সিবিআইয়ের আইনজীবী বলেন, সারদা-কাণ্ডে মদন মিত্রর মতো প্রভাবশালী ব্যক্তি ছাড়া পেয়ে গেলে সমাজের কাছে ভুল বার্তা যাবে। গ্রেফতারের পর নব্বই দিন পেরিয়ে গেছে, শুধুমাত্র এই যুক্তিতে মন্ত্রীর জামিন হওয়া উচিত নয়। দু-পক্ষের সওয়াল শুনে জামিনের আর্জি খারিজ করে দেন বিচারক।